Document ID: 32012R0583

REGULAMENTUL (UE) NR. 583/2012 AL COMISIEI
din 2 iulie 2012
de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea polisorbaților (E 432-436) în laptele de cocos
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3) și articolul 30 alineatul (5),
întrucât:
(1)
Anexa II la Regulamentul (CE) nr 1333/2008 stabilește o listă a Uniunii cu aditivii alimentari autorizați pentru utilizare în produsele alimentare și condițiile de utilizare a acestora.
(2)
Lista respectivă poate fi modificată în conformitate cu procedura prevăzută în Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2).
(3)
În conformitate cu articolul 3 alineatul (1) din Regulamentul (CE) nr. 1331/2008, lista de aditivi alimentari a Uniunii poate fi actualizată fie la inițiativa Comisiei, fie în urma unei cereri.
(4)
În ce privește utilizarea monooleatului de polioxietilenă sorbitan (polisorbat 80, E 433) ca emulgator pentru laptele de cocos, a fost depusă o cerere de autorizare, care a fost pusă la dispoziția statelor membre.
(5)
Laptele de cocos, care este un preparat pe bază de fructe obținut din stratul interior, de sub coajă, al nucii de cocos și din apă, prin omogenizare, nu-și poate păstra consistența de emulsie decât cu ajutorul unui emulgator. Monooleatul de polioxietilenă sorbitan (polisorbat 80, E 433) și polisorbații (E 432-436) în general au fost aprobați drept cei mai eficienți emulgatori utilizați în acest scop în țările terțe.
(6)
Pentru grupul polisorbaților (E 432-436), Comitetul științific pentru alimentație, prin avizul său din 8 iulie 1983 (3), a stabilit doza zilnică acceptabilă (DZA) la nivelul de 10 mg/kg de greutate corporală pe zi. Raportul Comisiei privind doza dietetică de aditiv alimentar în Uniunea Europeană (4) a conchis că polisorbații (E 432-436) ar putea necesita o evaluare mai realistă a dozei, care să se bazeze pe nivelurile reale de consum de aditivi alimentari. Este de așteptat ca Autoritatea Europeană pentru Siguranța Alimentară („Autoritatea”) să realizeze recalcularea dozei în timpul reevaluării polisorbaților (E 432-436), adică până la sfârșitul anului 2016, așa cum prevede Regulamentul (UE) nr. 257/2010 al Comisiei (5). Până atunci, ar trebui examinați în vederea unei eventuale prelungiri a utilizării numai contribuitorii nesemnificativi la doza totală. Doza preconizată de polisorbați (E 432-436) consumată ca urmare a utilizării acestora în laptele de cocos, evaluată pe baza datelor globale de distribuție pe piață a laptelui de cocos furnizate de solicitant, rămâne cu mult sub DZA și, prin urmare, nu va duce la o expunere suplimentară semnificativă. Laptele de cocos nu este un produs de larg consum, fiind folosit în principal la prepararea mâncărurilor și deserturilor asiatice. Doza estimată este neglijabilă, reprezentând sub 1 % din DZA, ceea ce nu se consideră a fi o contribuție semnificativă. Ca urmare, prelungirea utilizării în acest caz nu este considerată un motiv de îngrijorare.
(7)
În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care actualizarea în cauză nu este susceptibilă de a avea un efect asupra sănătății oamenilor. Întrucât autorizarea utilizării polisorbaților (E 432-436) în calitate de emulgatori în laptele de cocos constituie o actualizare a listei care nu este susceptibilă de a avea un efect asupra sănătății oamenilor, nu este necesar să se solicite avizul Autorității.
(8)
În anexa II la Regulamentul (CE) nr. 1333/2008, polisorbații (E 432-436) sunt autorizați ca grup, ei aparținând grupului de substanțe chimice definite drept amestecuri de sorbitol parțial esterificat și de mono- și dianhidride ale acestuia cu acizi grași. Prin urmare, este adecvat să se permită utilizarea, în laptele de cocos, a tuturor polisorbaților (E 432-436) și nu doar a aditivului alimentar monooleat de polioxietilenă sorbitan (polisorbat 80, E 433).
(9)
În conformitate cu dispozițiile tranzitorii din Regulamentul (UE) nr. 1129/2011 al Comisiei din 11 noiembrie 2011 de modificare a anexei II la Regulamentul (CE) nr. 1333/2008 al Parlamentului European și al Consiliului prin stabilirea unei liste a Uniunii a aditivilor alimentari (6), anexa II privind stabilirea listei Uniunii de aditivi alimentari autorizați pentru utilizarea în produsele alimentare și condițiile de utilizare se aplică de la 1 iunie 2013. Pentru a permite utilizarea polisorbaților (E 432-436) în laptele de cocos înainte de data respectivă, este necesar să se specifice o dată anterioară de aplicare cu privire la aditivii alimentari menționați.
(10)
Prin urmare, anexa II la Regulamentul (CE) nr. 1333/2008 ar trebui modificată în consecință.
(11)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 iulie 2012.

Labels: 0
3
17